Uznesenie Európskeho parlamentu o iniciatíve v prospech všeobecného moratória na trest smrti



Úradný vestník 250 E , 25/10/2007 S. 0091 - 0092



P6_TA(2007)0018 Moratórium na trest smrti Uznesenie Európskeho parlamentu o iniciatíve v prospech všeobecného moratória na trest smrti Európsky parlament, - so zreteľom na svoje predchádzajúce uznesenia o všeobecnom moratóriu na trest smrti, najmä na uznesenia z 23. októbra 2003 [1], 6. mája 1999 [2] a 18. júna 1998 [3], - so zreteľom na rezolúcie o moratóriu na trest smrti, ktoré prijali viaceré orgány OSN vrátane Komisie OSN pre ľudské práva, - so zreteľom na vyhlásenia EÚ na podporu všeobecného moratória na trest smrti a vyhlásenie o zrušení trestu smrti predložené 19. decembra 2006 na Valnom zhromaždení OSN, ktoré podpísalo 85 krajín zo všetkých geografických skupín, - so zreteľom na usmernenia pre politiku EÚ vo vzťahu k tretím krajinám s ohľadom na trest smrti, ktoré prijala Rada pre všeobecné záležitosti 29. júna 1998, - so zreteľom na článok 103 ods. 4 rokovacieho poriadku, A. keďže trest smrti je krutým a neľudským trestom a porušením práva na život, B. keďže zrušenie trestu smrti je základnou hodnotou Európskej únie a požaduje sa od krajín, ktoré sa snažia získať členstvo v EÚ, C. hlboko znepokojený skutočnosťou, že v mnohých krajinách sveta ešte stále existujú alebo boli opätovne zavedené vnútroštátne právne predpisy, ktoré umožňujú trest smrti a popravy tisícov ľudí každý rok, D. keďže zároveň pokračuje trend celosvetového zrušenia trestu smrti; keďže je potrebné privítať skutočnosť, že Libéria, Mexiko, Filipíny a Moldavsko v minulých rokoch úplne zrušili trest smrti a že peruánsky kongres zamietol návrh zákona o zavedení trestu smrti za zločiny terorizmu, E. keďže EÚ rozhodla v rámci svojich usmernení o politike EÚ vo vzťahu k tretím krajinám s ohľadom na trest smrti, vyvíjať prostredníctvom medzinárodných orgánov úsilie o zrušenie trestu smrti, F. keďže talianska vláda a Rada Európy sa 9. januára 2007 rozhodli spolupracovať s cieľom získať čo najväčšiu podporu pre súčasnú iniciatívu Valného zhromaždenia OSN za celosvetové moratórium na popravy, s cieľom úplného zrušenia trestu smrti, G. keďže 27. júla 2006 talianska snemovňa poslancov jednomyseľne prijala uznesenie, v ktorom žiada taliansku vládu, aby po konzultácii s partnermi z EÚ, avšak bez toho, aby bolo potrebné jednomyseľné schválenie, predložila nasledujúcemu Valnému zhromaždeniu OSN návrh rezolúcie o všeobecnom moratóriu na trest smrti, s cieľom dosiahnuť úplné zrušenie trestu smrti vo svete; a keďže 22. januára 2007 sa Rada Európskej únie pre všeobecné záležitosti dohodla na tom, že nemecké predsedníctvo EÚ preskúma v New Yorku možnosti a postupy opätovného otvorenia diskusie a rokovania o návrhu všeobecného moratória na trest smrti, H. odsudzuje popravu Saddáma Husajna a mediálne zneužitie jeho popravy obesením a odsudzuje spôsob jej vykonania, 1. opätovne zdôrazňuje svoje dlhodobé stanovisko k trestu smrti vo všetkých prípadoch a za každých okolností a znovu vyjadruje svoje presvedčenie, že zrušenie trestu smrti prispieva k pozdvihnutiu ľudskej dôstojnosti a postupnému rozvoju ľudských práv; 2. vyzýva, aby sa príslušnou rezolúciou súčasného Valného zhromaždenia OSN okamžite a bezpodmienečne, s cieľom celosvetového zrušenia trestu smrti, zaviedlo celosvetové moratórium na popravy, pričom generálny tajomník OSN by mal mať možnosť dohliadať na jej skutočné uplatňovanie; 3. žiada predsedníctvo EÚ, aby naliehavo prijalo primerané opatrenia na zabezpečenie toho, že sa takáto rezolúcia urýchlene predloží Valnému zhromaždeniu OSN; žiada predsedníctvo EÚ a Komisiu, aby Európsky parlament informovali o výsledkoch, ktoré sa dosiahli na súčasnom Valnom zhromaždení OSN v otázke všeobecného moratória na trest smrti; 4. žiada inštitúcie EÚ a členské štáty, aby na politickej a diplomatickej úrovni urobili všetko pre zabezpečenie úspechu tejto rezolúcie v rámci súčasného Valného zhromaždenia OSN; 5. silne podporuje iniciatívu talianskej poslaneckej snemovne a vlády, ktorú podporuje Rada Európskej únie, Komisia a Rada Európy; 6. dôrazne vyzýva všetky členské štáty EÚ, aby bezodkladne ratifikovali Druhý opčný protokol k Medzinárodnému paktu o občianskych a politických právach (ICCPR), ktorého cieľom je úplné zrušenie trestu smrti; 7. poveruje svojho predsedu, aby toto uznesenie postúpil Rade, Komisii, generálnemu tajomníkovi OSN, predsedovi Valného zhromaždenia OSN a všetkým členským štátom OSN. [1] Ú. v. EÚ C 82 E, 1.4.2004, s. 609. [2] Ú. v. EÚ C 279, 1.10.1999, s. 421. [3] Ú. v. ES C 210, 6.7.1998, s. 207. --------------------------------------------------